พงษ์ธวัช เฉลิมกิตติชัย

พงษ์ธวัช เฉลิมกิตติชัย (เกิด 27 มกราคม พ.ศ. 2511)  เป็นเชฟชาวไทย มีชื่อเสียงจากการเป็นเชฟกระทะเหล็กประจำรายการเชฟกระทะเหล็ก ประเทศไทย และเป็น Executive Chef ชาวไทยคนแรกในโรงแรม 5 ดาวในประเทศไทย ปัจจุบันเป็นเชฟประจำในร้าน Issaya Siamese Club ซอยศรีอักษร 

 ประวัติ 
พงษ์ธวัชเกิดเมื่อวันที่ 27 มกราคม พ.ศ. 2511 เป็นบุตรชายคนเดียวในจำนวนพี่น้องทั้ง 8 คน ในวัยเด็กเขาช่วยแม่ขายข้าวราดแกงรถเข็นที่ซอยสุขุมวิท จนใน พ.ศ. 2524 ครอบครัวได้กู้เงินให้เขาไปเรียนภาษาอังกฤษที่กรุงลอนดอน ประเทศอังกฤษ โดยต้องทำงานพิเศษควบคู่ไปกับการเรียน เริ่มต้นจากการล้างจาน ก่อนเป็นพนักงานเสิร์ฟ และเข้าช่วยเชฟใหญ่ จนเมื่อช่วงที่ผู้ช่วยเชฟขาดงาน เขาก็ได้รับชวนให้เป็นผู้ช่วยเชฟใหญ่ ผู้จัดการเสนอให้เขาไปเรียนทำอาหารมาก่อนทำหน้าที่เชฟ แต่ระหว่างเรียนเขาประสบอุบัติเหตุถูกรถมอเตอร์ไซค์เฉี่ยวชน และพักรักษาในโรงพยาบาลหลายสัปดาห์ เป็นเหตุให้หมดสิทธิ์สอบและเรียนไม่จบ จากนั้นเขาเดินทางไปช่วยพี่สาวทำร้านอาหารที่ประเทศออสเตรเลีย ช่วงนี้เขาได้มีโอกาสฝึกฝนการทำอาหาร พร้อมตระเวนเป็นเชฟตามที่ต่าง ๆ ตั้งแต่ประเทศออสเตรเลียไปจนถึงประเทศฝรั่งเศส 

เมื่อเดินทางกลับประเทศไทย ได้เป็น Demi-Chef ของโรงแรมโฟร์ซีซันส์ด้วยฐานเงินเดือน 8,000 บาท และในปี พ.ศ. 2538 เขาได้เข้าแข่งขันในรายการ International Cooking Competition และสามารถเอาชนะเชฟจากประเทศสิงคโปร์ได้ด้วยคะแนน 41.5 - 40 คะแนน หลังจากนั้นเขาก็ได้แสดงฝีมือจนกระทั่งได้รับการแต่งตั้งให้เป็น Executive Chef ประจำโรงแรมโฟร์ซีซันส์ นับเป็นชาวไทยคนแรกที่ได้รับตำแหน่ง Executive Chef ในโรงแรม 5 ดาวในประเทศไทย เชฟเอียนประจำอยู่ที่โรงแรมนี้เป็นเวลา 11 ปีแล้วจึงลาออก และได้เดินทางไปเปิดร้านของตัวเองที่นครนิวยอร์ก สหรัฐ ในชื่อร้าน "Kittichai Restaurant" และได้รับการยกย่องผ่านนิตยสาร Conde' Nast Traveller ให้เป็นร้านอาหารที่ดีที่สุดในนครนิวยอร์ก ได้รับรางวัลร้านอาหารที่ดีที่สุดในเอเชียประจำปี พ.ศ. 2548 และปัจจุบันได้ขยายสาขาไปยังมุมไบ ประเทศอินเดีย, บาร์เซโลนา ประเทศสเปน รวมถึงกรุงเทพมหานครด้วย 

ปัจจุบันเขาเปิดบริษัท Cuisine Concept ให้คำแนะนำปรึกษาด้านธุรกิจร้านอาหารและการทำอาหาร เป็นที่ปรึกษาร้านอาหารที่ประเทศพม่า และยังเปิดร้านอาหารในนิวยอร์ก 5 สาขา, ร้านอาหารภายในรีสอร์ท เวิลด์ เซ็นโตซ่า ประเทศสิงคโปร์

ในปี พ.ศ. 2554 เขาได้ถูกเลือกให้เป็นเชฟกระทะเหล็กอาหารตะวันตก แนวอินโนเวทีฟ ประจำรายการเชฟกระทะเหล็ก ประเทศไทย และในปี พ.ศ. 2560 ได้เป็นกรรมการประจำรายการมาสเตอร์เชฟไทยแลนด์

ด้านชีวิตส่วนตัว สมรสกับนางสาวซาร่าห์ ชาง หญิงสาวชาวอเมริกา 

 ผลงาน 
 รายการโทรทัศน์ 
 ปี พ.ศ. รายการ บทบาท ออกอากาศ หมายเหตุ 2553 เชฟมือทอง พิธีกร ททบ. 5  2555–ปัจจุบัน เชฟกระทะเหล็ก ประเทศไทย เชฟกระทะเหล็กอาหารตะวันตกแนวอินโนเวทีฟ ช่อง 7 สี  ช่อง 7HD 2560 มาสเตอร์เชฟไทยแลนด์ ซีซันที่ 1 คณะกรรมการ  2561 มาสเตอร์เชฟไทยแลนด์ ซีซันที่ 2  2561–ปัจจุบัน The Big Kitchen เปลี่ยนชีวิตพิชิตฝัน กรรมการ ช่องเวิร์คพอยท์  2561 มาสเตอร์เชฟจูเนียร์ไทยแลนด์ (ฤดูกาลที่ 1) คณะกรรมการ ช่อง 7HD  2562 มาสเตอร์เชฟไทยแลนด์ ซีซันที่ 3  ศึกค้นหาเชฟกระทะเหล็ก (ฤดูกาลที่ 1)  มาสเตอร์เชฟจูเนียร์ไทยแลนด์ (ฤดูกาลที่ 2)  2563 มาสเตอร์เชฟ ออล สตาร์ส ไทยแลนด์  ศึกค้นหาเชฟกระทะเหล็ก (ฤดูกาลที่ 2)  มาสเตอร์เชฟ เซเลบริตี้ ไทยแลนด์ (ฤดูกาลที่ 1)  2564 มาสเตอร์เชฟไทยแลนด์ ซีซันที่ 4  มาสเตอร์เชฟ เซเลบริตี้ ไทยแลนด์ (ฤดูกาลที่ 2)  2565 มาสเตอร์เชฟไทยแลนด์ ซีซันที่ 5  Bid Coin Chef สุดยอดเชฟหักเหลี่ยมโหด (ฤดูกาลที่ 1) พิธีกรและกรรมการ  มาสเตอร์เชฟ เซเลบริตี้ ไทยแลนด์ (ฤดูกาลที่ 3) คณะกรรมการ  2566 ท็อปเชฟไทยแลนด์ (ปี 2023) กรรมการรับเชิญ รับเชิญในตอนที่ 6 มาสเตอร์เชฟไทยแลนด์ ซีซันที่ 6 คณะกรรมการ  Bid Coin Chef สุดยอดเชฟหักเหลี่ยมโหด (ฤดูกาลที่ 2) พิธีกรและกรรมการ  2567 เฮลล์คิทเช่นไทยแลนด์ (ฤดูกาลที่ 1) หัวหน้าเชฟ  มาสเตอร์เชฟจูเนียร์ไทยแลนด์ (ฤดูกาลที่ 3) คณะกรรมการ  The Restaurant War Thailand ศึกพ่อค้าซ่าแม่ค้าแซ่บ (ฤดูกาลที่ 1) กรรมการรับเชิญ รับเชิญในตอนที่ 6 2568 มาสเตอร์เชฟ: เดอะ โพรเฟสชันนัลส์ ไทยแลนด์ คณะกรรมการ  เชฟกระทะเหล็ก ประเทศไทย ปะทะ เอเชีย เชฟจากทีมชาติไทย  เฮลล์คิทเช่นไทยแลนด์ (ฤดูกาลที่ 2) หัวหน้าเชฟ  2569 มาสเตอร์เชฟไทยแลนด์ ซีซันที่ 7 คณะกรรมการ 

 ร้านอาหาร 
 Kittichai (ปิด)
 อิสยา ถนนเชื้อเพลิง
 น้ำซ่า (ปิด)
 Spot Dessert Bar ใน นครนิวยอร์ก สหรัฐ จำนวน 3 สาขา
 Soi Social ใน Resort World Sentosa ประเทศสิงคโปร์
 อัคนี ในซอยเอกมัย
 ภาพยนตร์ 
 เมนูของพ่อ (พ.ศ. 2556)
 หนังสือ 
 Chef Ian's Kitchen Revealed
 โฆษณา 
 กะทิพร้าวหอม (พ.ศ.2562 - พ.ศ.2566)

 อ้างอิง 

 ดูเพิ่ม 
 เชฟกระทะเหล็ก ประเทศไทย
 มาสเตอร์เชฟไทยแลนด์

 แหล่งข้อมูลอื่น 
 อัตชีวประวัติ 
 ‘เชฟเอียน’ พงษ์ธวัช เฉลิมกิตติชัย: เมื่อ ‘Iron Chef Thailand’ มีคู่แข่ง และการมาถึงของ Michelin Guide Bangkok

หมวดหมู่:ผู้มีชื่อเสียงทางโทรทัศน์ชาวไทย
หมวดหมู่:บุคคลจากจังหวัดพระนคร
หมวดหมู่:เชฟชาวไทย
หมวดหมู่:นักโภชนาการ
หมวดหมู่:เชฟกระทะเหล็ก ประเทศไทย